Антон Рудак

Антон Рудак () — беларускі паэт, гісторык і краязнавец.

 Біяграфія 
Нарадзіўся 9 жніўня 1989 года ў Мінску. Скончыў Нацыянальны дзяржаўны гуманітарны ліцэй імя Якуба Коласа, гістарычны факультэт Беларускага дзяржаўнага ўніверсітэта па спецыяльнасці «Архіўная справа». Таксама навучаўся ў Школе маладога пісьменніка.

Станам на люты 2014 года працаваў вэб-рэдактарам.

 Прафесійная дзейнасць 
Як гісторык і архівіст даследуе мінулае Мінска. У абшары інтарэсаў часы нямецкай акупацыі Беларусі 1941—1944 гадоў.

У маі 2021 года ў Літаратурным музеі Максіма Багдановіча выступіў з лекцыяй «З гісторыі мінскага падполля» пра ўдзельнікаў савецкага і польскага («ЗВЗ—АК», «Вахляж») рухаў супраціву ў акупаваным Мінску.

Як краязнавец праводзіць тэматычныя экскурсіі па Мінску, у тым ліку прысвечаныя постаці Уладзіміра Караткевіча.

 Творчасць 
Асноўныя кірункі — паэзія, проза і пераклад. Вершы публікаваліся ў «Нашай Ніве» і «Дзеяслове».

У 2014 годзе быў першым беларускім літаратарам у праграме «Рэзідэнцыя маладога літаратара ў Вільні».

У 2014 годзе ў серыі «Пункт адліку» Бібліятэкі Саюза беларускіх пісьменнікаў «Кнігарня пісьменніка» выйшаў дэбютны паэтычны зборнік «Верхні горад», куды ўвайшлі вершы напісаныя ў 2009—2014 гадах. Рэдактарам быў Андрэй Хадановіч, вокладку аформіла Ксенія Шталянкова, прэзентацыя адбылася 3 лістапада 2014 года ў мінскай кнігарні «ЛогвінаЎ».

Таксама займаецца мастацкім перакладам з польскай мовы.

 Прызнанне 
 Пераможца літаратурнага конкурсу «Экслібрыс» імя Ларысы Геніюш у намінацыі «Паэзія» (2012).
 Фіналіст літаратурнай прэміі «Дэбют» імя Максіма Багдановіча за 2014 год з кнігай паэзіі «Верхні горад».
 Лаўрэат прэміі «Кніга году» (2014) за кнігу паэзіі «Верхні горад».

 Крыніцы 

Катэгорыя:Краязнаўцы Мінска